गौरतलब है कि मंगलवार रात 12 बजे के करीब 33 केवी विद्युत उपकेंद्र नईगंज की दो फीडरों की बिजली गुल हो गई। बुधवार दोपहर बाद से बिजली ठीक करने की कवायद शुरू हुई। दिनभर खोजबीन के बाद पता चला कि सीहीपुर रेलवे क्रासिंग के पास केबल बाक्स फुंका हुआ है। इसे ठीक करने में शाम हो गई। जब लाइटअप करने की बारी आई तो पता चला कि कहीं और ब्रेक डाउन है। फिर देर शाम तक यह पता लगाया जाता रहा कि विद्युत लाइन में खराबी कहां है। बुधवार देर शाम पता चला कि रेलवे लाइन के नीचे से गुजरी केबल भी फुंक चुकी है। रेलवे लाइन के नीचे का मामला होने के नाते बुधवार शाम को काम रोक दिया गया। बुधवार को एसडीओ ने कहा कि गुरुवार को बदलापुर लाइन से जोड़कर आपूर्ति बहाल कर दी जाएगी। बृहस्पतिवार को काम शुरू हुआ लेकिन लाइन बहाल करने में शाम छह बज गए। बताया गया कि पेड़ की कुछ डालें दिक्कत कर रही है। पेड़ की डाल काटने में शाम हो गई। शाम को छह बजे बिजली आई तो दस मिनट बाद फिर कट गई। काफी देर तक यही खेल चलता रहा। बिजली नहीं रहने से शहर के मछलीशहर पड़ाव से लेकर वाजिदपुर तक के बाहरी हिस्से तक सप्लाई बंद रही। तारापुर कालोनी, नईगंज, मुरादगंज, सिटी स्टेशन रोड, पालीटेक्निक, अहमद खा मंडी, सद्भावना कालोनी, रामेश्वरम कालोनी के लोगों को बिजली नहीं मिल सकी। उधर, बिजली नहीं रहने से पानी का भी जबरदस्त संकट खड़ा हो गया। नगर पालिका की पेयजल पाइप लाइन से भी पानी नहीं आया। हैंडपंप पहले से ही खराब पड़े हुए हैं। नतीजतन बृहस्पतिवार को ज्यादातर लोगों को नहाने का पानी नहीं मिला। पीेने के पानी की व्यवस्था लोगों ने बाजार से कर ली लेकिन अन्य जरूरतें ठप ही रही। शहर की बिजली देख रहे एक्सईएन विनोद सिंह का कहना है कि केबल फुंक जाने से आपूर्ति सामान्य करने में दिक्कतें आई। बुधवार को एक फाल्ट ठीक हुआ तो लाइन दूसरी जगह ब्रेक हो गई। उसे फिलहाल ठीक नहीं किया जा सका। वैकल्पिक व्यवस्था के तहत बदलापुर से विद्युत आपूर्ति बहाल कर दी गई है। बनारस से कुछ उपकरण आने के बाद आपूर्ति सामान्य हो पाएगी।